Title: 3
Author: spinoff
Last saved by: agenda0
Company: nadsme

Príloha č. 5

Zameranie Národného programu
pre prijatie acquis communautaire
v oblasti malého a stredného podnikania

Kapitola 16: Malé  a  stredné  podnikanie

	V rámci rokovaní Slovenskej republiky o vstupe do Európskej únie bola negociačná kapitola č. 16 Malé a stredné podnikanie predbežne uzatvorená v máji 2000. Gestorom kapitoly je Ministerstvo hospodárstva SR, ktoré prostredníctvom  Národnej agentúry pre rozvoj malého a stredného podnikania (www.nadsme.sk) realizuje  aktivity  v oblasti  podpory malého a stredného podnikania (MSP).

	MSP dosiahlo v niektorých parametroch, ako je napríklad podiel na HDP a podiel na zamestnanosti výsledky blížiace sa k stavu v štátoch EÚ. 

Na Slovensku sa MSP podieľajú na HDP cca 58% a na zamestnanosti cca 56%. V EÚ sa MSP podieľajú na HDP cca 60% a na  zamestnanosti cca 66%.

	Právne prostredie pre oblasť malého a stredného podnikania v Slovenskej republike upravuje:

	-	zákon č. 231/1999 Z. z. o štátnej pomoci,
	-	zákon č.366/1999 Z. z. o daniach z príjmov,
	-	Obchodný zákonník č. 513/1991 Zb.,
	-	zákon o živnostenskom podnikaní (živnostenský zákon) č. 455/1991 Zb.

	Od  1. 1. 2000 je účinný zákon č. 231/1999 Z. z. o štátnej pomoci, ktorý konkrétne  vymedzuje  formy  a  druhy  štátnej  pomoci  pre  podnikateľskú  sféru. Realizácia  zákona  sa uskutočňuje  prostredníctvom  Úradu  pre  štátnu  pomoc. Implementácia tohoto zákona v uplynulom období ukázala aj problémy a nedostatky s jeho realizáciou v praxi, ktoré sa v súčasnosti riešia prípravou jeho novelizácie.

	V zákone o štátnej pomoci je nanovo definovaná aj kategorizácia MSP. Táto je úplne zhodná s odporúčaním Európskej komisie č.96/280/ES z 3. apríla 1996, ktorá sa týka malých a stredných podnikov. Týmto došlo k plnej harmonizácii definície MSP v Slovenskej republike a EÚ. 

Kategorizácia MSP je podrobne rozvedená v Zozname A (List A) pre bilaterálny screening, ktorý sa uskutočnil dňa 4. 3. 1999 v Bruseli.

	K zjednodušeniu  legislatívy  a  administratívnej  náročnosti  MSP prispel zákon o daniach z príjmov č. 366/1999  Z.z. účinný  od  1. 1. 2000  tým, že  sa  znížili  sadzby daňového  zaťaženia  a  vymedzený  okruh  podnikateľov  môže  platiť  paušálnu  daň  (lump tax) bez  nutnosti  spracovávania  účtovníctva. Podnikateľovi, ktorý  začal  svoju  činnosť  od  1. 1. 2000,  sa  poskytne  100 % úľava  na  paušálnej  dani  počas  prvých  dvoch  rokov  
a  50 % úľava  v treťom  roku  činnosti.

	Prijatím zákona č. 466/2000 Z.z., ktorým sa mení a dopĺňa zákon č. 366/1999 Z.z. o daniach z príjmov v znení neskorších predpisov, bol vstup zahraničných investícií    zatraktívnený  znížením  dane  z príjmu, ak  podiel  zahraničného  investora  je  minimálne 
60 %  a  výška  investície  dosahuje  4,5 MEURO,  3 MEURO  alebo  2 MEURO  podľa  kritérií citovaných v tomto zákone.

	Od 1. januára 2001 nadobudli účinnosť tri novely zákona č. 366/1999 Z. z. o daniach z príjmov (zákon č. 358/2000 Z. z., zákon č. 385/2000 Z.z. a zákon 466/2000 Z.z.).

	Dňa 13. septembra 2000 vláda SR prijala uznesenie č. 726/2000 k Správe o stave a rozvoji malého a stredného podnikania a jeho podpore v SR v roku 1999.

	Príspevkové programy a záručné programy na podporu malého a stredného podnikania sa realizujú prostredníctvom Slovenskej záručnej a rozvojovej banky, š.p.ú.. Dňa 27. septembra 2000 vláda SR uznesením č. 759/2000 schválila nasledovné záručné a úverové programy Slovenskej záručnej a rozvojovej banky, š.p.ú., Bratislava v zmysle zákona č. 231/1999 Z.z. o štátnej pomoci:

	1.	Program na podporu malého a stredného podnikania formou poskytovania bankových záruk na finančné úvery
	2.	Program na podporu malého a stredného podnikania formou poskytovania protizáruk na zahraničné úvery
	3.	Program na podporu malého a stredného podnikania formou poskytovania bankových záruk na „predhypotekárne úvery“
	4.	Program podpory rozvoja bytovej výstavby formou poskytovania bankových záruk na úvery
	5.	Úverový program Podpora
	6.	Úverový program Región

	Vláda SR uznesením č. 779 z 27. septembra 2000 schválila nasledovné štátne programy na rozvoj malého a stredného podnikania na roky 2000 - 2005:

	1.	Podporný úverový program
	2.	Mikropôžičkový program
	3.	Účasť Slovenskej republiky v „3. viacročnom programe pre malé a stredné podniky v EÚ“
	4.	Program transferu technológií
	5.	Program poradenstva pre malých a stredných podnikateľov
	6.	Program implementácie systémov riadenia kvality – KVALITA
	7.	Program podpory medzinárodnej kooperácie – SUBKONTRAKTÁCIA
	8.	Program vzdelávania a školení pre malých a stredných podnikateľov
	9.	Program „Monitoring a výskum v oblasti MSP“
	10.	Program vzdelávania, školení a poradenstva pre vybrané skupiny záujemcov o podnikanie a začínajúcich podnikateľov 

Krátkodobé priority

		V súvislosti so zabezpečením odporúčaní z Partnerstva pre vstup budú v rokoch 2001 - 2002  realizované nasledovné krátkodobé priority:

1.	Technická asistencia – príprava štátnej politiky podpory MSP a zjednodušenia odvodov do fondov. Cieľom technickej asistencie je vyhodnotenie účinnosti jednotlivých nástrojov Štátnej strednodobej politiky podpory MSP v období 1997 – 2000 a navrhnutie nových nástrojov a opatrení tejto politiky na obdobie 2001 – 2005, ktoré majú byť zamerané hlavne na aproximáciu podnikateľského prostredia k podmienkam EÚ v súvislosti s očakávaným vstupom Slovenska do EÚ a spracovanie návrhu na zníženie administratívnej náročnosti u podnikateľov pri platení odvodov do jednotlivých fondov formou jedného zberného miesta.

2.	Grantová schéma – podpora organizácií združujúcich podnikateľov. Hlavným cieľom grantu je podpora neziskových inštitúcií združujúcich malých a stredných podnikateľov na profesionálnej alebo záujmovej báze, na štátnej, regionálnej alebo lokálnej úrovni. Podpora má byť zameraná na zlepšenie stratégie, štruktúry a riadiacich schopností rôznych združení MSP, zväzov a cechov, na rozšírenie ich členskej základne, zlepšenie ich infraštruktúry, posilnenie interných a externých kapacít podpory ich záujmov a ich internacionalizáciu.

Strednodobé priority

•	Na upevnenie postavenia a stimuláciu rastu MSP prijala Slovenská republika 3 štátne programy:

1.	Štátny program 1: Podporný  úverový program - program je určený malým a stredným podnikateľom, zamestnávajúcim do 250 zamestnancov, ktorí podnikajú v oblasti výroby, remesiel, služieb a aktívneho cestovného ruchu. Podnikatelia, ktorí spĺňajú kritériá programu, môžu požiadať o poskytnutie úveru v maximálnej výške 5 mil.Sk s dobou splatnosti  5 rokov. Úroková sadzba je 11,3 %.  Pre  rok  2001  sa  počíta  s objemom  finančných  prostriedkov  vo  výške  600mil. Sk (200mil.- štátny rozpočet, 200mil.-PHARE, 200mil. komerčné  banky) + revolving cca 350 mil. Sk.

2. Štátny program 2: Mikropôžičková   schéma - program je určený malým podnikateľom- 
mikropodnikateľom zamestnávajúcim do 10 pracovníkov. Hlavným cieľom programu je riešiť problém prístupu malých podnikateľov v regiónoch k malým  úverom.  Maximálna   výška   pôžičky  je  500 000 Sk, minimálna  50 000 Sk, s lehotou splatnosti do troch rokov. Úroková sadzba je 11,3 %.  Pre  rok  2001 sa  počíta  s objemom  finančných  prostriedkov  vo  výške  90 mil. Sk (15mil. Sk – štátny rozpočet, 75mil. Sk – PHARE).

3. Štátny program 3: Poradenské  služby  pre  MSP – NARMSP  poskytuje  poradenské  služby  MSP  prostredníctvom  siete  12  regionálnych  poradenských  a  informačných   centier(RPIC), 4 podnikateľských  a  inovačných  centier (BIC), ktoré  poskytujú  začínajúcim  a  existujúcim  podnikateľom  komplexnú  odbornú  poradenskú  činnosť  vo  všetkých  oblastiach,  ktoré  sa  týkajú  podnikateľskej  činnosti.
Pre  rok  2001 sa  počíta  s objemom  finančných  prostriedkov  vo  výške  33,9 mil. Sk (11mil. Sk – štátny rozpočet, 22,9mil. Sk – PHARE).
V uvedených  štátnych  programoch  sa  predpokladá  pokračovanie  aj  v rokoch  2002 - 2004.

•	Na zvýšenie  konkurencieschopnosti  MSP prijala Slovenská republika nasledovné programy:

1.	Štátny program 4:  Program transferu technológií, 2.  a  3. etapa – cieľom  programu  je vytvorenie efektívneho mechanizmu pre podporu vývoja a uplatnenia progresívnych technológií, ktoré rešpektujú environmentálne kritériá.  Súčasťou projektu  je  aj  vybudovanie informačného systému, ktorý bude zabezpečovať informovanosť o existencii a dostupnosti inovatívnych technológií, ako aj o najnovšom stave vývoja v jednotlivých oblastiach.
Pre  rok  2001 sa  počíta  s objemom  finančných  prostriedkov  vo  výške 5 mil. Sk zo štátneho rozpočtu pre r. 2000.

2.	Štátny program 5: Program implementácie systému riadenia kvality – cieľom  programu   je  zvýšenie kvality výrobkov a služieb v sektore malých a stredných podnikov  a  nárast počtu malých a stredných podnikov certifikovaných podľa noriem ISO 9000.
Pre  rok  2001 sa  počíta  s objemom  finančných  prostriedkov  vo  výške  5 mil. Sk zo štátneho rozpočtu pre r. 2000.

3.	Seed  Capital, s. r. o.  - fond  rizikového  kapitálu  je  100% dcérska  spoločnosť  NARMSP. Cieľom programu je umožniť vznik a  rozvoj nových malých a stredných podnikov a rozvinúť činnosť existujúcich podnikov. Pri investovaní sú preferované inovatívne projekty z oblasti priemyselnej výroby, výrobných služieb a aktívneho cestovného ruchu.
V rokoch 2000 a 2001 neboli pridelené žiadne prostriedky. 

V štátnych  programoch  sa  predpokladá  pokračovanie  aj  v rokoch  2002 - 2004.

•	Urýchlenie internacionalizácie a prienik  na  nové  trhy podporuje:
 
1.	Subkontraktačná  burza  Slovenska (SBS). Poskytuje zahraničným firmám - na základe ich kooperačných požiadaviek - presné informácie a služby na vysokej úrovni hlavne pri hľadaní a identifikovaní vhodných partnerov pre výrobnú a obchodnú kooperáciu. Na rok 2001 sa počíta s finančnými prostriedkami vo výške 2. mil. Sk zo štátneho rozpočtu pre r. 2000.

	V rámci 3. viacročného  programu   pre  MSP  v EÚ je Slovenská republika zapojená  do  programu Euro Info Centrum. Aktivity  Euro Info Centier (EICC) v Bratislave a  Prešove  spočívajú v informačnom zabezpečení malých a stredných podnikov, ďalej v činnosti systémov na sprostredkovanie spolupráce domácich a zahraničných podnikateľských subjektov, v organizácii a podpore účasti  slovenských podnikov na odborných podujatiach tak v zahraničí, ako aj doma a v monitoringu podnikateľského prostredia.

	Národná agentúra pre rozvoj malého a stredného podnikania (NARMSP) spolu so sieťou regionálnych a  poradenských informačných centier (RPIC) a podnikateľských a inovačných centier (BIC), tvoriaca základný inštitucionálny nástroj podpory a rozvoja MSP, plní úlohu koordinácie všetkých aktivít na podporu malého a stredného podnikania na medzinárodnej, národnej a lokálnej úrovni. Koordinuje  aktivity  zamerané  na  podporu  rozvoja  MSP   a  plní  funkciu  komplexného  informačného  centra  pre  podnikateľov,  organizátora  vzdelávacích  a  poradenských  programov  a  realizátora  širokého  spektra  finančných  podporných  programov  pre  MSP. Na národnej úrovni existujú združenia a zväzy ako Slovenská živnostenská komora, Združenie podnikateľov, Slovenský živnostenský zväz (zastrešuje odborné zoskupenia podnikateľov - cechy). Na regionálnej úrovni existujú regionálne rozvojové agentúry, Regionálne poradenské a informačné centrá.

	V roku 1996 bol zriadený Fond  na  podporu  zahraničného  obchodu (Foreign Trade Support Fund - FTSF) (www.fpzo.sk) ako neštátny účelový fond. Prispieva k rozvoju zahranično-obchodných vzťahov najmä v oblasti exportu a v prospech predovšetkým malých a stredných podnikateľov. Fond združuje prostriedky podnikateľskej sféry a príspevok zo štátneho rozpočtu na podporu zahraničného obchodu na princípe solidarity.

	V októbri  1999  Fond na podporu zahraničného obchodu zriadil  databázu  WIC (Web  informačné  centrum),  ktorá  plní  úlohu  komunikačného  kanálu  medzi  zahraničnými  teritóriami (delegatúrami Slovenskej republiky) a slovenskými exportérmi. Poskytuje  informácie  o  teritóriách, o  dopyte  na  tovar  potencionálnym  exportérom  a  informácie  o  verejných  súťažiach.  Tento  informačný  systém  dokáže  automaticky  spárovať  dopyty  a  ponuky  medzi  slovenským  a  zahraničným  podnikom.  Fond  preplatí prístup  do  WIC systému na jeden  rok  pre  4000 MSP. 

	V nadväznosti na novelizáciu zákona o Fonde na podporu zahraničného obchodu č. 162/1998 Z.z. prebieha v súčasnej dobe transformácia Fondu na podporu zahraničného obchodu, mení sa jeho organizačná štruktúra a taktiež obsahová náplň. 

	Rada vlády SR pre malé a stredné podniky bola zriadená  v roku 1999. Bola založená ako poradný orgán vlády SR, ktorého úlohou je koordinovať podporu MSP na úrovni orgánov vlády. V  Rade sú zastúpené ekonomické ministerstvá vlády, parlament, ako aj združenia podnikateľov a inštitúcií zaoberajúcich sa podporou MSP. Cieľom  Rady  je  zabezpečovať zjednodušenie legislatívy a administratívneho prostredia pre MSP na  Slovensku. 

	Exportno-importná banka bola založená dňa 1. júla 1997 na základe zákona č.80/97 Z.z. o Exportno-importnej banke Slovenskej republiky. EXIMBANKA podporuje vývozné a dovozné aktivity vývozcov a dovozcov financovaním vývozných úverov so zámerom zvýšiť konkurencieschopnosť tuzemských výrobkov a podporiť vzájomnú hospodársku výmenu Slovenskej republiky so zahraničím. Od 1. 1. 2000 EXIMBANKA rozšírila objem  financovania  v   špeciálnom  programe  navrhnutom  pre  MSP.

Administratívne potreby

	Národná agentúra, ako národné centrum pre koordináciu všetkých druhov podpory pre MSP, monitorovanie podnikateľského prostredia a vývoja MSP, potrebuje spoľahlivú informačnú základňu pre predkladanie návrhov na zlepšenie podnikateľského prostredia, tvorbu prognóz a vyhodnocovanie prijatých opatrení pre vládu a taktiež pre poskytovanie relevantných údajov z oblasti MSP pre medzinárodné inštitúcie (EÚ, OECD, UNIDO a pod.).

	Projekt vybudovania Centra pre výskum prostredia MSP pri Národnej agentúre pre rozvoj malého a stredného podnikania predpokladá v prvom roku činnosti začatie plnenia programu so 6 pracovníkmi a rozpočtom 8,4 mil. Sk. Tí by sa podieľali na nasledovných vybraných aktivitách:

	-	sústredenie všetkých dostupných informácií o MSP, na čo sa využije spolupráca so štatistickým úradom SR, DataCentrom, Colným riaditeľstvom SR, Ústredným daňovým riaditeľstvom a príslušnými registrami,
	-	spracovanie dát a ich analýza z požadovaných aspektov,
	-	návrh optimalizácie zberu dát potrebných pre vyhodnocovanie,
	-	spracovanie prieskumov v oblasti MSP,
	-	získavanie údajov z neoficiálnych zdrojov a ankiet, ich analýza a porovnanie s oficiálnymi údajmi,
	-	spolupráca s výskumnými tímami v tejto oblasti z univerzít a výskumných pracovísk.

	Touto činnosťou by sa pripravili podmienky pre partnerské jednania so zahraničnými inštitúciami a vytvorili možnosti účasti na zahraničných projektoch v rámci EÚ. Tým by sa získal aj prístup k doplnkovým zdrojom na rozšírenie a prehĺbenie činnosti.

	Na vybudovanie Centra pre výskum prostredia MSP sú požadované finančné prostriedky zo štátneho rozpočtu na rok 2002 v rámci štátneho programu „Monitoring“. Jeho vybudovanie sa predpokladá uskutočniť etapovite v priebehu rokov 2002 - 2004 
v nadväznosti na uvoľňovanie finančných prostriedkov zo štátneho rozpočtu. 

Finančné potreby

	Financovanie podpory MSP plne zapadá do celkového kontextu štátnych rozpočtových výdavkov. Problémom naďalej však zostáva dostatočný objem zdrojov pre túto oblasť.

	Požiadavky na finančné zabezpečenie rozpracovaných priorít a vybudovanie Centra pre výskum prostredia sú každoročne upresňované a predkladané vláde a parlamentu. Peňažné prostriedky pre schválené štátne programy sú v roku 2001 k dispozícii v objeme 275 mil.Sk (50 mil.Sk zo štátneho rozpočtu pre rok 2001 a 225 mil.Sk zo štátneho rozpočtu pre rok 2000).

	Pri špecifikovaní zdrojov z programu PHARE sa pre roky 2000 - 2002 vychádza z disponibilných zdrojov FM 99 (SME).  

Štátne  
podporné   programy

Finančné  potreby v mil. Sk

| 2000 | 2001 | 2002
| ŠR | PHARE | ŠR | PHARE | ŠR | PHARE
3. viacročný program pre MSP v EÚ | 8 | - | 8 | - | 8 | -
Podporný úverový program | 200 | 200 | * | * | * | *
Mikropôžičková schéma | - | - | 15 | 75 | 15 | 7
Poradenské  služby | 5 | 3,6 | 6 | 19,3 | 15 | 9
Program transferu technológií | 5 | - | - | - | 40 | -

Program implementácie
Systému  riadenia  kvality

5

-

-

-

7

-

Seed  Capital - rizikový kapitál | - | - | - | - | 40 | 42
Subkontraktácia | 2 | - | - | - | 7 | -
Informačné centrum pre podnikateľov | - | - | 6 | - | - | -
Podpora MSP prostredníctvom siete inkubátorov a metódou research-based spin-off | - | - | 15 | - | - | -
Prostriedky  pre  inštitucionálne   zabezpečenie

Centrum pre  výskum  prostredia  MSP (Monitoring)

-

-

-

-

8,4
0,5**

-

*   Vzhľadom  na  akumulovaný  kapitál sa  v rokoch  2001-2002  bude  tento  program  realizovať  
z  revolvingu.
** kapitálové výdavky